Nu vi er ved begreberne, så kan e-læring og anden digital læring også afvikles via en tablet eller en smartphone. I sådanne tilfælde kunne nogen finde på at kalde det for mobil læring, og ikke e-læring. Selv ville jeg kalde den slags for e-læring eller digital læring leveret på en mobil. Man kan godt blive lidt forpustet - og træt - af alle de mange buzzwords.  Jeg nævner dem for at du som læser ved hvad de betyder, ikke for at begrave dig i modeord.  Tidligere var det sådan at de værktøjer man brugte til at udvikle e-læring med, ikke havde særligt god understøttelse af mobiltelefoner. Derfor var det måske også mere vigtigt at være præcis hvis det er tale om e-læring der leveres på en mobiltelefon. I dag er mange af de tekniske problemer ved at levere e-læring på mobiltelefoner forsvundet. Det betyder dog ikke at man ikke skal tage særlige hensyn hvis indhold skal leveres på en mobil. Helt indlysende er skærmstørrelsen meget mindre og det skal man selvfølgelig tage med i sine overvejelser når man designer e-læring.